ถ้าเรามีเพศสัมพันธ์ในช่วงที่ประจำเดือนมาวันแรกและหลั่งในโดยที่ไม่ได้ป้องกัน ไม่ได้ทานยาคุมจะท้องมั้ยคะ
สวัสดีค่ะ การมีเพศสัมพันธ์ในช่วงที่ประจำเดือนมาวันแรก ถ้าเป็นเลือดประจำเดือนจริงเลยนั้น โอกาสตั้งครรภ์แทบจะไม่มี เพราะในช่วงที่มีประจำเดือนก็จะไม่มีการตกไข่แต่อย่างไรก็ตาม เนื่องจากไม่สามารถทราบได้แน่ชัดว่าเป็นเลือดประจำเดือนหรือเลือดออกผิดปกติทางช่องคลอดจากสาเหตุอื่นๆ อีกทั้งถ้ามีเลือดออกมาทางช่องคลอดอยู่ไม่ว่าจะจากสาเหตุใด ก็อาจจะยังไม่ควรมีเพศสัมพันธ์ จึงไม่แนะนำการคุมกำเนิดด้วยการมีเพศสัมพันธ์ในช่วงมีประจำเดือนจากที่กล่าวมา โอกาสตั้งครรภ์มีน้อย ถ้าเป็นเลือดประจำเดือนจริง แต่ถ้าไม่แน่ใจ สามารถกินยาคุมฉุกเฉินร่วมไปด้วยได้ภายใน 72 ชั่วโมงหลังมีเพศสัมพันธ์ และสังเกตรอบเดือนหลังจากนี้ สามารถซื้อชุดตรวจครรภ์ทางปัสสาวะมาตรวจได้เองเบื้องต้น ให้ผลบวกได้ตั้งแต่ 10-14 วันหลังปฏิสนธิ และหากจะมีเพศสัมพันธ์แบบสอดใส่ แม้ไม่ลึก ไม่นาน ให้ใส่ถุงยางอนามัยเพื่อป้องกันเอาไว้ทุกครั้งค่ะ หรือกินยาคุมแบบแผงรายเดือน ฉีดยาคุม ฝังยาคุมเพื่อป้องกันไว้ก่อน